जयपुर। प्री-मानसून की फुहारों ने गुलाबीनगर को चार घंटे में तर कर दिया। दो दिन पहले तक भीषण गर्मी से जूझ रहे शहर में काली घटाओं और हवा ने ऐसा समां बांधा कि दिन में सुहानी शाम जैसा मौसम हो गया। 48 घंटे में करीब 10 डिग्री पारा गिर चुका, इससे जयपुर का मौसम माउंट आबू और शिमला के जैसा हो गया है।
चार घंटे में 25.9 मिलीमीटर बारिश से कई इलाकों में पानी भर गया। तीन घंटे बिजली की भयंकर गर्जना ने दहशत फैलाई, लेकिन कोई अनहोनी नहीं घटी। छुट्टी का दिन होने के कारण लोग रात तक पिकनिक स्थलों पर सुहाने मौसम का लुत्फ उठाते रहे। दोपहर डेढ़ बजे बाद बारिश का दौर शुरू हुआ, जो शाम तक चला। नाहरगढ़ अभयारण्य, आमेर, सागर, जलमहल व जवाहर सर्किल पार्क में लोग परिवार के साथ सैर करने आए।
रात से ठंडा दिन, पारा बराबर
ठंडी हवा, काली घटाओं से मंगलवार को दिन का मौसम चेरापूंजी जैसा रहा। तापमान एक ही दिन में करीब 6 डिग्री गिर गया। पहली बार गर्मी के मौसम में रात से ठंडा दिन रहा। सोमवार रात न्यूनतम तापमान 29.1 डिग्री था। यानी, पूरी रात में औसत पारा 30 डिग्री और इससे ज्यादा ही रहा। मंगलवार दिन का अधिकतम तापमान 31.7 डिग्री रहा। 48 घंटे में पारा करीब 10 डिग्री गिर चुका है।
बिजली हमेशा की तरह गुल
शहर में हुई बारिश ने बिजली कंपनी के इंजीनियरिंग प्रबंधन व दो महीने तक हुई मेंटीनेंस की पोल खोल दी है। झोटवाड़ा, भांकरोटा, खो नागोरियान, बरकतनगर, सोढ़ाला, आमेर रोड, जगतपुरा, सांगानेर, शाीनगर, मानसरोवर सहित अन्य इलाकों की अधिकांश कॉलोनियों में बिजली गुल हो गई।
इनमें से ज्यादातर इलाकों में रात तक भी सप्लाई बहाल नहीं हो सकी। कर्मचारियों का कहना है कि पिछले दिनों लाइनों पर लगाए गए इंसुलेटर की क्वालिटी बेहतर नहीं है। ऐसे में बारिश की बूंदाबांदी के बाद लाइनों पर लगे इंसुलेटर पंक्चर हो जाते हैं।
नालों में दिखा निगम का नाकाम चेहरा
निगम ने पिछले साल हुई अतिवृष्टि से सबक नहीं लिया। पहली ही बारिश में शहर के नाले उफान पर आ गए। निगम की ओर से जिन नालों का कचरा निकलवाया गया, वह भी पानी में बहकर नालों में गिर गया। अभी 60 फीसदी नालों की सफाई नहीं हो पाई है। कई जगह नाले खुले पड़े हैं। पानी का निकास नहीं होने से सड़कें नहरों-तालाबों में तब्दील हो गईं। चारदीवारी के अधिकतर बाजारों में नाले की सफाई नहीं होने से बाजार जलमग्न हो गए। जौहरी बाजार, किशनपोल बाजार, गणगौरी बाजार व घाटगेट में पानी भरा रहा।
hin_Deva hin_Deva bho_Deva hin_Deva bho_Deva hin_Deva hin_Deva hin_Deva hin_Deva